SKRIFTLIG FORESPØRGSEL E-3435/02

af Roberta Angelilli (UEN) til Kommissionen

(2. december 2002)

Om: Forebyggelse af jordskælvsrisici i Regionen Lazio

For nylig ramte en naturkatastrofe den italienske region Molise, hvor et jordskælv med en styrke på otte grader dræbte mange mennesker, ødelagde store dele af infrastrukturen og påførte kultur- og naturarven alvorlige skader. Den fra pressen kendte historie om grundskolen i landsbyen San Giuliano, som styrtede sammen og dræbte 26 børn og 1 lærerinde, som blev begravet under murbrokkerne, er desværre blot det mest opsigtsvækkende eksempel på tragedien, som har berørt 44 kommuner, gjort 11 000 hjemløse, forårsaget store skader på kirker og fået bygninger til at styrte sammen.

Risikoen for, at lignende situationer vil gentage sig, er særdeles høj i mange dele af Italien, navnlig i Lazio, som gennemskæres af Olevano-Antrodoco-forkastningen, der er en af de vigtigste og mest udstrakte forkastningslinjer i det centrale Italien.

Det ville således være nødvendigt med forebyggende interventioner, antijordskælvsarbejder, bedre risikoforvaltning og forbedring af metoder og midler til forudsigelse og nødhjælp. Til dette formål er det uomgængelig nødvendigt at afsætte ekstraordinære bevillinger ud over dem, som staten og Regionen Lazio allerede har til deres rådighed.

Den Europæiske Union har demonstreret sit engagement i forvaltningen af naturkatastrofer, ikke blot med etableringen for nylig af Solidaritetsfonden med henblik på at yde hjælp til allerede ramte befolkninger, men også med vedtagelsen af et handlingsprogram for civilbeskyttelse med henblik på at forebygge risici for og skader på personer og ejendom og miljøet i tilfælde af naturkatastrofer. Kan Kommissionen på denne baggrund oplyse:

1. om Regionen Lazio kan få adgang til dette program og i hvilket omfang og hvorledes?

2. om der findes andre programmer for og andre former for finansiering af aktiviteter til forebyggelse af naturkatastrofer?

Svar afgivet på Kommissionens vegne af Margot Wallström

(29. januar 2003)

Rådets beslutning af 9. december 1999 om indførelse af et EF-handlingsprogram for civilbeskyttelse(1) sigter mod at støtte og supplere medlemsstaternes indsats på nationalt, regionalt og lokalt plan for at beskytte personer, miljø og ejendom i tilfælde af naturkatastrofer og teknologiske katastrofer. Kriteriet for EU-støtte til aktionerne i dette program er, at de skal vedrøre samtlige medlemsstater eller et betydeligt antal af disse. Resultaterne af de aktioner, der er gennemført hidtil, kan ses på http://europa.eu.int/comm/environment/civil. Fra nu af skal sådanne aktioner gøres til genstand for en forslagsindkaldelse, som offentliggøres i De Europæiske Fællesskabers Tidende.

Inden for rammerne af det fælles programmeringsdokument for regionen Lazio, som Den Europæiske Fond for Regionaludvikling (EFRU) medfinansierer for tidsrummet 2000-2006, skal der (som led i foranstaltning I.1, hvortil der er afsat et budget på 55 mio. EUR) gennemføres en række strukturelle interventioner med henblik på at beskytte jordbunden, bl.a. for at forebygge katastrofer. Det drejer sig bl.a. om interventioner med henblik på konsolidering af skrånende terræn, forbedrede afløbsforhold samt kystbeskyttelse. Derudover kan der ydes støtte til aktioner i form af kontrol og overvågning af miljøet (inden for rammerne af foranstaltning I.4, hvortil der er afsat et budget på 8 mio. EUR) med henblik på indsamling af oplysninger om miljøtilstanden i denne region, som ligeledes kan anvendes i forbindelse med civilbeskyttelse.

Iværksættelsen af disse interventioner sorterer under den regionale administration, som er den myndighed, der står for programmets forvaltning og herunder for udvælgelsen af de enkelte projekter.

Således omfatter planen for udvikling af landdistrikter, som er medfinansieret af Den Europæiske Udviklings- og Garantifond for Landbruget (EUGFL), for regionens Lazios vedkommende en foranstaltning, der tager sigte på at genskabe egnens landbrugspotentiel, der var beskadiget som følge af naturkatastrofer, og træffe passende foreyggelsesforholdsregler.

Kommissionen er indstillet på at behandle ethvert forslag fra de regionale og nationale myndigheder, som sigter mod at ændre det igangværende operationelle program for at koncentrere de disponible midler omkring allerede eksisterende eller nye foranstaltninger, der kan bidrage til løsning af visse problemer forårsaget af jordskælvet.

(1) EFT L 327 af 21.12.1999.